Vigneule
Vigneule (Vignole Borbera an italian, E Vigneue an lìgure) a l'é un comun dël Piemont ëd 2.162 abitant , ant la provinsa ëd Lissandria.

As treuva ant l'Apenin Lìgure an Val Borbaja, davzin a la confluensa dla Borbaja ant la Scrivia.

Stòria
A peul esse che Vigneule a sìa stàita fondà an età roman-a, ant l′ager ëd la sità 'd Libarna. Ël nòm Vineola a indicherìa na vigna cita. La prima vèira sorgiss a armonta a l'ann 1000, quand ch'a l'é cità antra i possediment ëd l'abassìa benedetin-a 'd San Pé de Precipiano, ch'as trovava a la confluensa dla Borbaja ant la Scrivia. L'abassìa a l'era stàita fondà dël sécol ch'a fa VII o VIII, dal re longobard Liutprand o da j'abà dl'abassìa 'd San Colomban ëd Beubi. Borgh fortificà ant l'Età ëd mes, a l'é stàit comun lìber a parte dal sécol ch'a fa XIV. Ant j'istess agn a intra ant l'area d'influensa dël Ducà 'd Milan e dël 1405 Filipp Maria Viscont a don-a an feod Vigneule a la famija dij Lonà. Del 1692 ij Lonà a ven-o antitolà marchèis ëd Vigneule. 

An séguit a la guèra 'd sucession polonèisa, dël 1738 Tortona e sò contà a passo al Regn ëd Sardëgna. Dal 1797 al 1805 Vigneule a l'ha fàit part prima dla Repùblica Lìgure, e peui ëd l'Imperi Fransèis ëd Napoleon Bon-a-part. Tornand ai Savoja, dal 1819 al 1859 a ven a fé part ëd la Provinsa ëd Neuve, sota la Division ëd Génoa e ant ël mandament ëd Seraval Scrivia. Dal 1859, an séguit a la riorganisassion aministrativa dël Decret Rattazzi (Lèj n.3702, 23 otóber 1859) a l'é passà an manera definitiva a la Provinsa ëd Lissandria, ansema a tut ël Circondari ëd Neuve .

Aministrassion 
Ël sìndich a l'é Giuseppe Teti (da l'08/06/2009, scond mandà dal 26/05/2014).

Anliure esterne 
 Sit istitussional

Arferiment 

Comun dla provincia ëd Lissandria